Kasiino (film)

"**Kasiino**" (inglise keeles "Casino") on 1995. aasta Ameerika Ühendriikide draamafilm. Selle lavastas režissöör Martin Scorsese koostöös Nicholas Pileggiga viimase tõsielulise romaani "Casino: Love and Honor in Las Vegas" ainetel. Filmis astuvad üles Robert De Niro, Sharon Stone, Joe Pesci, Don Rickles, Kevin Pollak, Frank Vincent ja James Woods. See oli Scorsese ja De Niro kaheksas koostööfilm.

"Kasiino" peaosas on juudi soost hasartmänguekspert Sam Rothstein (hüüdnimi Äss, kehastab De Niro), kelle Chicago maffia saadab Las Vegasesse Tangieri kasiinot haldama. Teised kesksed tegelased on "tehtud mees" ja Ässa lapsepõlvesõber Nicky Santoro (Pesci) ning endine pettur ja prostituut Ginger McKenna (Stone), kellega Äss abiellub ja lapse saab. Film räägib sellest, kuidas Äss kasiinot haldab, teel tekkivatest raskustest, maffiast ja Ässa suhete lagunemisest muutuva Las Vegase valguses.

Peategelased on loodud tõsieluliste inimeste järgi. Äss on tõelises elus Frank Rosenthal, kes juhtis Chicago maffia eest aastatel 1968–1981 Las Vegase Stardusti, Fremonti, Marina ja Hacienda kasiinosid. Nicky ja Ginger on vastavalt maffiamees Anthony Spilotro ning tantsija ja seltskonnategelane Geri McGee. Universal Studiosi "Kasiino" esilinastus 22. novembril 1995 ning oli nii rahaliselt kui asjatundjate hinnangute põhjal edukas. Eriti kiideti Stone'i etteastet, ta teenis filmi eest Kuldgloobuse kategoorias "Parim naisnäitleja draamafilmis" ja nomineeriti ta nomineeriti parima naispeaosatäitja Oscarile.

## Süžee
Chicago maffia saadab aastal 1973 hasartmängueksperdi Sam "Äss" Rothsteini Las Vegasesse Tangiersi kasiinot juhtima, kasiino *de jure* juhataja on tankist Philip Green. Äss kahekordistab kasiino kasumi, osa kasumist läheb otse kasiino rahakassast maffiabossidele.

Chicago mafiooso Remo Gaggi saadab Las Vegasesse Ässa ja kasiinot kaitsma Ässa lapsepõlvesõbra ja maffia ihukaitsja Nicky Santoro. Nicky võtab kaasa oma noorema venna Dominicki ja lapsepõlvesõbra Frankie Marino, kellega nad panevad kokku oma bande ja hakkavad lisaks kasiino kaitsmisele ka ise röövide ja väljapressimistega raha teenima. Nicky tegevus pälvib meedia ja politsei tähelepanu ning talle pannakse kasiinokeeld kogu Nevada osariigis.

Äss tutvub ja armub petturisse, šõutüdrukusse ja eksprostituuti Ginger McKennasse. Nad abielluvad ja saavad lapse Amy. Ta usaldab Gingerile 2 miljonit dollarit sularaha ja 1 miljoni dollari väärtuses ehteid. Nad lähevad tülli, kuna Ginger on endiselt lähedane oma pikaaegse poiss-sõbra, petturi ja kupeldaja Lester Diamondiga. Ginger proovib Lesterile 25 000 dollarit anda, kuid Äss tabab ta teolt ja laseb Nicky meestel Lesteri läbi peksta.

Aastal 1976 vallandab Äss mänguautomaatidega tegelenud töötaja Don Wardi ebakompetentsuse pärast. Wardi naise vend, Clarki maakonna volikogu esimees Pat Webb, proovib Ässa tulutult ümber veenda. Webb laseb kättemaksuks Ässa hasartmängu tegevusloa taotluse tagasi lükata. Äss sõimab pärast istungit komisjoni liikmeid ja kohalikke poliitikuid, mis omakorda toob kasiinole ebavajalikku meediakära.

Ilma tegevusloata ei tohi Äss seaduslikult kasiinot juhtida ning ta hakkab keelust mööda hiilimiseks kasiinos filmima oma telesaadet, mis toob kasiinole veelgi tähelepanu ja häirib tema maffiameestest ülemusi. Äss süüdistab politseis ja valitsuses huvi tekitamises Nicky valimatut kuritegevust. Äss ja Nicky tülitsevad ning Nicky ähvardab Ässa. Nende sõprust lõhub veelgi see, kui Äss proovib Nickyt linnast ära saata.

Kui maffia avastab, et nende kasumilt võetakse vahelt, saadavad nad operatsiooni haldama Kansas City maffiamehe Artie Piscano. Käske eirates säilitab Piscano tegevusest kirjalikke andmeid, et oma ülemustelt kuluhüvitisi saada. Lisaks kuuleb FBI Piscano toidupoes juhuslikult pealt, kuidas ta kasiinos toimuvast räägib.

Aastal 1980 üritab Ginger koos Amy ja Lesteriga Euroopasse põgeneda. Äss veenab Gingeri ümber, kuid siis kuuleb pealt, kuidas Ginger proovib tema mõrva tellida. Äss viskab Gingeri välja, kuid siis andestab talle. Nicky lohutab Gingerit ning neil on salasuhe, millest saavad teada nii Äss kui eradetektiivid. Nicky jätab Gingeri maha, kui viimane palub tal Ässa tappa ning ähvardab FBI-sse pöörduda. Ginger põgeneb Ässa juurest oma raha ja ehetega.

Aastal 1982 avastab FBI Ässa dokumendid, sulgeb Tangieri ja veenab tankisti Philip Greeni koostööle. Nad lähevad Ässa juurde, näitavad talle pilte Nickyst ja Gingerist, kuid Äss keeldub koostööst. Chicago bossid võetakse vahi alla. Bossid tellivad mõrvad kõigile, kes nende vastu võiksid tunnistada.

Aastaks 1983 on Ginger oma raha ära kulutanud ning sureb Los Angeleses üledoosi. Samal aastal korraldatakse Ässale autopommirünnak, kuid ta pääseb. Äss kahtlustab Nickyt, kuna rünnak oli bosside jaoks liiga ebaprofessionaalne. Äss plaanib Nickyle kättemaksu, kuid bossid lasevad ta koos Dominickiga aastal 1986 tappa. Nende enda mehed peksavad nad pesapallikurikatega poolsurnuks ning matavad elusalt Illinoisi põllule.

Film lõppeb montaažiga sellest, kuidas suurfirmad suruvad maffia kasiinoärist välja ning ostavad ja lammutavad peaaegu kõik vanad kasiinod. Nende asemele kerkivad veelgi uhkemad ja glamuursemad kasiinod. Äss on endiselt maffia jaoks usaldusväärne ja tulus ning tal lubatakse elada. Ta kolib San Diegosse ning jätkab hasartmängurina.

## Osades
* Robert De Niro – Sam Rothstein (hüüdnimi Äss)
* Sharon Stone – Ginger McKenna
* Joe Pesci – Nicky Santoro
* James Woods – Lester Diamond
* Don Rickles – Billy Sherbert
* Alan King – Andy Stone
* Kevin Pollak – Phillip Green
* L. Q. Jones – Pat Webb
* Dick Smothers – senaator Harrison Roberts
* Frank Vincent – Frank Marino
* John Bloom – Don Ward
* Pasquale Cajano – Remo Gaggi
* Melissa Prophet – Jennifer Santoro
* Bill Allison – John Nance
* Vinny Vella – Artie Piscano
* Oscar Goodman – tema ise, maffia advokaat
* Catherine Scorsese – Piscano ema
* Philip Suriano – Dominick Santoro
* Erika Von Tagen – Amy (vanemana)
* Richard Riehle – Charlie Clark
* Frankie Avalon – tema ise
* Steve Allen – tema ise
* Jayne Meadows – tema ise
* Jerry Vale – tema ise
* Gene Ruffini – Vinny Forlano
* Joseph Rigano – Vincent Borelli
* Paul Herman – mängur telefoniputkas

## Viited

## Kirjandus
* 
* 

## Välislingid
*